Bl-avviż legali li daħal fis-seħħ is-Sibt li għadda, m’humiex biss it-titjiriet lejn Malta li twaqqfu temporanjament, imma anke kull attività bil-baħar għajr il-bastimenti li jġorru l-merkanzija jew il-kontejners. L-operaturi tal-marinas konxji minn dawn ir-restrizzjonijiet u Transport Malta qalet li sa issa kien hemm okkażjoni waħda ta’ jott li baqa’ dieħel il-Port il-Kbir, u l-membri tiegħu ġew ordnati jibqgħu abbord biex jagħmlu kwarantina. B’Malta mdawra bil-baħar, Transport Malta qed taħdem mill-qrib mal-awtoritajiet tas-saħħa biex tassigura li ħadd ma jidħol abbord xi jott jew bastiment ieħor mingħajr ma jkun awtorizzat jew ċertifikat medikament. Iċ-Chairperson ta’ Transport Malta, Joseph Bugeja, qal lil Television Malta li b’avviż legali li daħal fis-seħħ is-Sibt li għadda, l-ebda jott jew vapur li ma jipprovdix servizzi essenzjali, bħal cruise liners, mhu jitħallew jidħlu Malta. “L-awtorità għandha l-Vessel Tracking System u għandha kontroll assolut fuq kull moviment, jiġifieri mhux qed ngħidu mhux aċċettati u jaħarbulna, imma għandna kontroll fuq il-movimenti, b’uffiċċju li jaħdem 24 siegħa kuljum is-Sibt u l-Ħadd b’kollox ma jieqaf qatt, u għandna wkoll l-enforcement tagħna flimkien mal-Armata li qed nagħmel il-kontroll neċessarju biex nassiguraw jott jew vapur mhux essenzjali ma jidħolx Malta.” Is-Sur Bugeja spjega li eżatt qabel daħal fis-seħħ l-avviż legali laħaq daħal jott f’marina fil-Port il-Kbir, li madankollu l-persuni li kien hemm fuqu ntalbu jibqgħu abbord għall-kwarantina u saru l-verifiki tas-saħħa. Qal li dawn il-proċeduri qed isiru wkoll fir-rigward tal-ħaddiema tax-xatt li jitilgħu abbord il-bastimenti tal-merkanzija. “Qed nassiguraw li f’dak li huwa loġistika, trasport ta’ merkanzija u trasport ta’ prodotti essenzjali, nagħmlu ċert li kollox hu taħt kontroll, għax hu importanti li nibqgħu nimlew l-ixkafef tas-supermarkets bil-prodotti.” Intant, f’aktar miżuri ta’ prekawzjoni, Transport Malta ħabbret li b’effett immedjat, id-dgħajjes kummerċjali u l-operaturi tal-water sports mhux se jkunu qed jitħallew jiżbarkaw il-passiġġieri l-Imġarr Għawdex jew postijiet oħra f’Għawdex jew Kemmuna. Fl-istess waqt, l-awtorità qed iġġedded b’mod temporanju ċ-ċertifikazzjoni, reġistrazzjoni u permessi tad-dgħajjes kummerċjali, bastimenti żgħar u irmiġġi waqt li hu meħtieġ li s-sidien tagħhom ikollhom polza ta’ assikurazzjoni li għadha valida. Ara wkoll: Mhux se jitħallew jiżbarkaw passiġġieri minn Għawdex jew Kemmuna